**Чалавек і свет**

**І клас**

**Тэма:** Змены ў жыцці свойскіх жывёл восенню **(слайд 1).**

**Мэта:** стварэнне ўмоў для ўсведамлення вучнямі таго, як змены ў прыродзе ўплываюць на жыццё свойскіх жывёл, працу людзей.

**Задачы:**

- пашырыць уяўленні вучняў пра свойскіх жывёл, іх выкарыстанне чалавекам, працу людзей восенню;

- садзейнічаць развіццю мыслення, назіральнасці, цікавасці да вывучэння свету жывёл;

- выхоўваць клапатлівыя адносіны да свойскіх жывёл, усведамлення адказнасці за іх жыццё.

**Абсталяванне:**

Малюнкі жывёл (каза, карова, сабака, певень, куры, конь, заяц, мядзведзь, ліса, вавёрка, дзік), мультымедыйная прэзентацыя.

**Тып урока**: камбінаваны.

Ход урока:

**І. Арганізацыйны момант**

Празвінеў званок,

Пачынаецца ўрок.

А цяпер правер, дружок,

ці гатоў пачаць урок.

Праверым! Сядайце!

Дружна працу пачынайце.

**ІІ. Актулізацыя ведаў**

(На дошцы размешчаны малюнкі жывёл. Вучні павінны размясціць іх на дзве групы: свойскія і дзікія).

*Каза, карова, сабака, певень, куры, конь, заяц, мядзведзь, ліса, вавёрка, дзік.*

- Дзеці, давайце дапаможам жывёлам знайсці свой домік. Хто жыве ў лесе, размясцім злева, а свойскіх жывёл – справа.

**1. Падрыхтоўка да ўвядзення новай тэмы**

– Дзеці, падыміце руку, хто з вас любіць мультфільмы? Сёння да нас на ўрок прыйшоў герой з мультфільма. Хто ён такі вы мне адкажаце самі. Ён жыве з татам і маці ў горадзе, але калі сустрэўся з паласатай свойскай жывёлай, едзе жыць у вёску, якая называецца Прастаквашына. Яго сябры кот Матроскін і сабака Шарык **(2 слайд** Дзядзька Фёдар).

* Правільна. Дзядзька Фёдар разам са сваімі сябрамі падрыхтаваў нам розныя заданні, з якімі мы павінны справіцца.

А цяпер мы з вамі адгадаем загадкі. Яны дапамогуць нам даведацца тэму ўрока.

1. Пасярод двара стаіць гара, спераду вілы, ззаду мятла **(3 слайд - карова).**
2. Хто не хворы, а ўсё стогне? **(4 слайд – свіння).**
3. З барадою, а не стары, з рагамі, а не бык, дояць, а не карова, лыкі дзярэ, а лапці не пляце **(5 слайд – каза).**
4. Семсот муляроў збудавалі дом без вуглоў **(6 слайд – пчолы).**
5. У нашай нявесты сарочак дзвесце, выйдзе на двор, вецер павее – цела відно **(7 слайд – курыца).**
6. Балабан бяжыць, на ім лес дрыжыць **(8 слайд – баран).**

- Правільна, дзеці. Малайцы.

**ІІІ. Пастаноўка мэты ўрока**

*Дапоўніце сказы.*

* Сёння на ўроку мы будзем гаварыць аб … .
* Мы даведаемся аб зменах у жыцці свойскіх жывёл … (восенню).

 - Успомнім, якую карысць прыносяць свойскія жывёлы і як чалавек павінен іх даглядаць.

 **Фізкультхвілінка**

- Куркі, куркі.

- Ко-ка! Ко-ка!

- Не хадзіце ў лес далёка,

Бо жыве ў лесе ліс

шмат ён курачак загрыз.

А загінуць куркі ўсе,

 хто яечкі нам знясе?

Кажуць куркі.

* Ко-ка! Ко-ка!

Не адыйдземся далёка.

Калі ўранку на падворку

Круп насыплеце нам горку.

(Дзеці паўтараюць адпаведныя рухі за настаўнікам)

**ІV.Тлумачэнне тэмы ўрока**

 **1. Работа ў парах. Апісанне жывёлы па прапанаванаму плану.**

- Аб якіх жывёлах мы будзем гаварыць, вы даведаецеся, выканаўшы заданне дзядзькі Фёдара.

*Кожная пара вучняў атрымлівае малюнак свойскай жывёлы і апісвае (вусна) па плане. Астатнія дзеці павінны адгадаць пра якую жывёлу ідзе размова*

*( каза, карова, авечка, свіння, курыца).*

План

1. Якая жывёла свойская або дзікая.

2. Цела пакрыта …

3.Галава….

4. Хвост: колер і памер.

5. Колькасць ног(лап).

6. Падае гукі …

7. Чым корміцца?

8. Чым вам падабаецца гэта жывёла?

**2. Работа з падручнікам**

- Малайцы дзеці. Вы змаглі адгадаць свойскіх жывёл. А цяпер давайце паглядзім на карцінкі падручніка і скажам:

- Як змянілася жыццё каровы ўвосень? Авечкі? Курэй?

- Як ім дапамагае чалавек?

- А ці ведаеце вы, што чалавек паступова прыручыў свойскіх жывёл. Перш прыручыў казу, потым авечак, свіней і кароў, затым каня, а пазней за ўсіх катоў.

- Што дае чалавеку кожная з намаляваных жывёл? (**9 слайд).**

**Фізкультхвілінка**

**10 слайд (вучні па чарзе імітуюць жывёл і іх гукі).**

**V. Замацаванне**

-Дзядзька Фёдар жадае паглядзець, ці ведаеце вы як называюцца дзіцяняты свойскіх жывёл.

1. Работа ў сшытку на друкаванай аснове

2.Гульня “Лаві памылку”  **(слайды 11-12).** Дзеці выпраўляюць памылку.

**У каровы кацяня.**

**У свінні цяля.**

**У кабылы шчаня.**

**У казы жарабя.**

**У курыцы качаня.**

**VІ. Падвядзенне вынікаў урока.**

Сёння на ўроку мы гаварылі пра …

Мы даведаліся аб зменах у жыцці свойскіх жывёл … (восенню).

Успомнілі, якую карысць прыносяць свойскія жывёлы і як чалавек іх даглядае.

**Рэфлексія**

- На лінейцы поспеху пакажыце, свой настрой на ўроку.